Document ID: 31996L0038

Komisijos direktyva 96/38/EB
1996 m. birželio 17 d.
derinanti su technikos pažanga Tarybos direktyvą 76/115/EEB dėl valstybių narių įstatymų, reglamentuojančių motorinių transporto priemonių saugos diržų tvirtinimą, suderinimo
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. vasario 6 d. Tarybos direktyvą 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo [1] su paskutiniais pakeitimais, padarytais Komisijos direktyva 95/54/EB [2], ypač į jos 13 straipsnio 2 dalį,
atsižvelgdama į 1975 m. gruodžio 18 d. Tarybos direktyvą 76/115/EEB dėl valstybių narių įstatymų, reglamentuojančių motorinių transporto priemonių saugos diržų tvirtinimą, suderinimo [3] su paskutiniais daliniais pakeitimais, padarytais Komisijos direktyva 90/629/EEB [4], ypač į jos 3 straipsnį,
kadangi Direktyva 76/115/EEB yra viena atskirųjų EB tipo patvirtinimo tvarkos, nustatytos Direktyva 70/156/EEB, direktyvų; kadangi dėl šios priežasties nuostatos, išdėstytos Direktyvoje 70/156/EEB dėl transporto priemonių sistemų, sudėtinių dalių ir atskirų techninių mazgų, yra taikomos šiai direktyvai;
kadangi ypač pagal Direktyvos 70/156/EEB 3 straipsnio 4 dalį ir 4 straipsnio 3 dalį yra būtina, kad prie kiekvienos atskiros direktyvos būtų pridedamas informacinis dokumentas, įtraukiantis susijusius punktus iš šios direktyvos I priedo, o taip pat, remiantis direktyvos VI priedu, tipo patvirtinimo liudijimas tam, kad galima būtų kompiuterizuoti tipo patvirtinimą;
kadangi yra įmanoma patobulinti keleivių apsaugą nuo išmetimo avarijos metu, reikalaujant, kad būtų užtikrintas mažiausias juosmens I tipo diržų užleidimas su įtraukikliu visoms priekinėms ir užpakalinėms sėdynėms M2 ir M3 kategorijos transporto priemonėse (išskyrus tas transporto priemones, kurios yra skirtos naudoti mieste ir gabenti stovinčius keleivius), kaip numatyta Komisijos direktyvoje 90/628/EEB [5];
kadangi Tarybos direktyvos 77/541/EEB [6] pakeitimo įsigaliojimas su paskutiniais pakeitimais, padarytais Direktyva 90/628/EEB, pagal kurią reikalaujami saugos diržai M2 ir M3 kategorijos transporto priemonėse priklauso nuo Tarybos direktyvos 74/408/EEB [7] su paskutiniais pakeitimais, padarytais Direktyva 81/577/EEB [8] dėl sėdynių tvirtumo ir šia direktyva dėl saugos diržų tvirtinimo, derinimo su technikos pažanga;
kadangi yra daroma nuoroda į Tarybos direktyvą 74/60/EEB [9] su paskutiniais pakeitimais, padarytais Komisijos direktyva 78/632/EEB [10], dėl transporto priemonių vidaus detalių;
kadangi šios direktyvos nuostatos atitinka Direktyva 70/156/EEB įkurto Derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyva 76/115/EEB iš dalies keičiama taip:
1. 1 straipsnis suformuluojamas taip:
"Ši direktyva taikoma transporto priemonių saugos diržų tvirtinimui prie suaugusiems keleiviams skirtų priekinių ir užpakalinių sėdynių."
2. 2 straipsnyje "I priede" pakeičiamas "II A priede".
3. Direktyvos 76/115/EEB 3 ir 4 straipsniuose "I, III ir IV prieduose" pakeičiami "prieduose".
4. Priedai yra iš dalies keičiami pagal šios direktyvos priedą.
2 straipsnis
1. Nuo 1997 m. sausio 1 d. jokia valstybė narė dėl priežasčių, susijusių su saugos diržų tvirtinimu, negali:
- transporto priemonės tipo atžvilgiu atsisakyti suteikti EEB tipo patvirtinimą ar nacionalinį tipo patvirtinimą arba
- uždrausti transporto priemonių registraciją, pardavimą ar naudojimą,
jeigu šio tipo transporto priemonėje ar transporto priemonėse diržų tvirtinimas atitinka reikalavimus, išdėstytus Direktyvoje 76/115/EEB su pakeitimais, padarytais šia direktyva.
2. Nuo 1999 m. spalio 1 d. M2 kategorijos transporto priemonių, kurių maksimali masė neviršija 3500 kg, ir nuo 1997 m. spalio 1 d. visų kitų transporto priemonių atžvilgiu valstybės narės:
- toliau nebesuteikia EB tipo patvirtinimo ir
- gali atsisakyti suteikti nacionalinį tipo patvirtinimą
transporto priemonės tipui dėl priežasčių, susijusių su saugos diržų tvirtinimu, jeigu nėra vykdomi reikalavimai, išdėstyti Direktyvoje 76/115/EEB su pakeitimais, padarytais šia direktyva.
3. Nuo 2001 m. spalio 1 d. M2 kategorijos transporto priemonių, kurių maksimali masė neviršija 3500 kg, ir nuo 1999 m. spalio 1 d. visų kitų transporto priemonių atžvilgiu valstybės narės:
- nustato, kad atitikties liudijimai, kurie pagal Direktyvos 70/156/EEB nuostatas yra pateikiami kartu su naujomis transporto priemonėmis, nebegalioja dėl šios direktyvos 7 straipsnio 1 dalies ir
- gali neduoti sutikimo registruoti, pardavinėti ar naudoti naujas transporto priemones, prie kurių nėra pridedamas atitikties liudijimas pagal Direktyvą 70/156/EEB,
dėl priežasčių, susijusių su saugos diržų tvirtinimu, jeigu nėra vykdomi reikalavimai, išdėstyti Direktyvoje 76/115/EEB su pakeitimais, padarytais šia direktyva.
3 straipsnis
1. Valstybės narės priima įstatymus ir kitus teisės aktus, kurie, įsigalioję ne vėliau kaip nuo 1996 m. gruodžio 31 d., įgyvendina šią direktyvą, ir apie tai nedelsdamos praneša Komisijai.
Valstybės narės, tvirtindamos šias priemones, daro jose nuorodą į šią direktyvą, arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
4 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 1996 m. birželio 17 d.

Labels: 7
8